Prifysgol Bangor

**COFNODION Y CYNGOR**

Mewn cyfarfod Arbennig o’r Cyngor a gynhaliwyd yn y Brifysgol ddydd Iau, 16 Mai 2019.

**Presennol**:

Mrs Marian Wyn Jones (Cadeirydd), Yr Athro Andrew Edwards, Dr Peter Higson, Yr Athro Jerry Hunter, Dr Griff Jones, Syr Paul Lambert, Mrs Alison Lea-Wilson, Mr Gethin Morgan, Ms. Ellen Parry Williams, Miss Ruth Plant, Yr Athro Gareth Roberts, Yr Athro Carol Tully, Yr Athro Oliver Turnbull, Yr Athro Graham Upton, Mr Tudur Williams, Ysgrifennydd y Brifysgol, Cyfarwyddwr Adnoddau Dynol a'r Cyfarwyddwr Cyllid.

Roedd Mr Marc Jones a Miss Julie Perkins yn bresennol dros y ffôn.

**Ymddiheuriadau**:

Dr Tomos Dafydd, Dr Karen Jones, Mrs Alison Lea-Wilson a Dr Lorrie Murphy.

**18.94 CROESO**

Croesawodd y Cadeirydd bawb i gyfarfod arbennig y Cyngor.

**18.95 PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 12 Ebrill 2019 (ynghlwm fel Atodiad I i gopi swyddogol y Cofnodion).
2. Dywedodd y Cadeirydd fod y Pwyllgor yn teimlo eu bod wedi cael cyfle clir i graffu ar y cynigion a chawsant eu sicrhau bod lles staff wedi bod yn brif ystyriaeth drwy gydol y broses.
3. Rhoddodd y Cyfarwyddwr Adnoddau Dynol y wybodaeth ddiweddaraf am y broses a'r trafodaethau sydd wedi'u cynnal ers cyfarfod y Pwyllgor ym mis Ebrill. Nodwyd y pwyntiau canlynol:

[1] Yn wreiddiol, cyhoeddwyd 14 achos busnes dros newid i ymgynghori â staff a myfyrwyr. Yn dilyn yr ymgynghoriad, mae nifer o argymhellion yn deillio o 7 o'r achosion busnes wedi cael eu hystyried gan y Pwyllgor Gweithredu. Ym mhob achos, derbyniodd y Pwyllgor Gweithredu y canlynol a'u hystyried yn fanwl: yr achos busnes gwreiddiol dros newid; y templed ymateb wedi'i lenwi yn crynhoi'r holl themâu o'r ymgynghoriad gyda staff, myfyrwyr, undebau llafur a rhanddeiliaid; cofnodion y grŵp craffu mewn perthynas â'r cynnig; ac Asesiad o'r Effaith ar Gydraddoldeb wedi'i ddiweddaru. Sicrhawyd y Pwyllgor Gweithredu, ym mhob achos, o'r ddogfennaeth bod ymgynghoriad ystyrlon wedi'i gynnal a bod materion cydraddoldeb wedi'u hystyried.

[2] Mewn 3 o'r achosion busnes a ystyriwyd hyd yma nid oedd angen unrhyw golledion staff pellach ar hyn o bryd. Yn yr Ysgol Gwyddorau Meddygol, cytunwyd ar ostyngiad o 1 swydd ond bod angen proses ddewis. Yn yr Ysgol Gwyddorau Iechyd, nodwyd gostyngiad o 1 swydd ond cyflawnwyd hyn trwy gymeradwyo diswyddiad gwirfoddol.

[3] Yn y Swyddfa Llywodraethu a Chydymffurfio, nodwyd y gostyngiad o 1 swydd a chytunodd y Pwyllgor yn anfoddog i argymell i Gyngor y Brifysgol y dylid dod â swydd yr Uwch Swyddog Cydymffurfio Gradd 8 i ben drwy ddiswyddiad ar 31 Mai, neu ar ôl cwblhau unrhyw apêl.

[4] Yn yr Ysgol Gwyddorau Naturiol, roedd y Pwyllgor Gweithredu wedi cytuno â'r cynnig gwreiddiol i ddiddymu Cemeg anrhydedd sengl. Cytunodd y Pwyllgor yn anfoddog i argymell i'r Cyngor y dylid dod â swyddi 18 staff yr effeithir arnynt i ben drwy ddiswyddiad. Ers cyfarfod y Pwyllgor Diswyddiadau, nodwyd cyfleoedd adleoli ar gyfer 3 thechnegydd yn yr Ysgol. Mae trafodaethau'n mynd rhagddynt gyda 15 aelod staff academaidd ar sail unigol ynghylch dysgu myfyrwyr hyd ddiwedd eu cyrsiau a diswyddo gwirfoddol ac ni fydd unrhyw staff yn cael eu diswyddo tan ddiwedd y cyfnod hwn.

[5] Diolchodd Undeb y Myfyrwyr i'r Brifysgol am y broses dryloyw a'r cysylltiad gyda myfyrwyr drwy gydol y broses.

1. Roedd y Cyngor yn cydnabod y bu'n broses anodd i'r holl staff yr effeithiwyd arnynt ond ***cytunwyd*** yn anfoddog bod swyddi yr 16 o staff a nodwyd yn dod i ben drwy ddiswyddiad fel y nodwyd uchod, yn amodol ar ystyriaeth lawn o gyfleoedd adleoli a chynnig diswyddiad gwirfoddol. Awdurdododd y Cyngor y Cyfarwyddwr Adnoddau Dynol i roi rhybudd ymddiswyddo i’r staff dan sylw.

*(Derbyniwyd nad yw defnyddio'r term diswyddiad yn ddymunol, ond mae'n deillio o Statud berthnasol y Brifysgol, y mae’r Cyngor wedi penderfynu adolygu.)*

**18.96 PENODI IS-GANGHELLOR**

1. Derbyniodd y Cyngor bapur yn rhoi'r wybodaeth ddiweddaraf am y broses a ddilynwyd ar gyfer penodi Is-ganghellor a CV yr ymgeisydd a argymhellwyd. Rhoddodd Ysgrifennydd y Brifysgol amlinelliad bras o'r broses. Nodwyd y pwyntiau canlynol:

[1] Yn unol ag Ordinhad VI, sefydlwyd Pwyllgor o'r Cyngor i gytuno ar ofynion y swydd ac i benodi Is-ganghellor newydd. Roedd y Pwyllgor yn cynnwys tri aelod lleyg o'r Cyngor, tri aelod a benodwyd gan y Senedd, un aelod a benodwyd gan Undeb y Myfyrwyr a phenodwyd yr Athro Alistair Fitt, Is-ganghellor Prifysgol Oxford Brookes, fel yr aelod allanol ar y panel penodi.

[2] Cyfarfu'r Pwyllgor Penodi 6 gwaith i gytuno ar ofynion y swydd a'r broses recriwtio, i gyfweld a phenodi ymgynghorwyr recriwtio, i ystyried y swydd-ddisgrifiad derfynol, i gytuno ar 'restr hir' a rhestr fer o ymgeiswyr, ac i gyfweld yr ymgeiswyr oedd ar y rhestr fer

[3] Ar ddechrau'r broses, cytunwyd i gynnwys cymuned ehangach y Brifysgol, lle bo hynny'n bosibl. Cynhaliodd Anderson Quigley amryw o drafodaethau gyda rhanddeiliaid lleol, staff, myfyrwyr, cynrychiolwyr yr undebau llafur ac aelodau'r Cyngor, er mwyn deall y cyd-destun presennol, ffurfio manylion y swydd, a hefyd i allu hyrwyddo'r swydd a'r Brifysgol yn gywir i'r farchnad bosib o ymgeiswyr.

[4] Gwahoddwyd yr ymgeiswyr i'r Brifysgol ar 10 ac 11 Mai ar gyfer y broses asesu a'r cyfweliad terfynol. Cyfarfu pob Ymgeisydd â 3 grŵp - staff, myfyrwyr a grŵp o'r Pwyllgor Gweithredu ac aelodau'r Cyngor. Rhoddwyd pwnc iddynt drafod ym mhob grŵp ffocws. Cyfarfu pob ymgeisydd hefyd â Chadeirydd y Cyngor a'r Is-ganghellor Dros Dro a chawsant daith o amgylch y campws. Rhoddwyd sylwadau gan bob un o'r grwpiau hyn i'r Pwyllgor Penodi cyn dod i benderfyniad terfynol.

[5] Ar ôl ystyried yn ofalus, daethpwyd i gytundeb a chytunwyd i argymell i Gyngor y Brifysgol y dylid penodi'r Athro Iwan Davies, Uwch Ddirprwy Is-ganghellor ym Mhrifysgol Abertawe, yn Is-ganghellor nesaf Prifysgol Bangor.

1. Dywedodd y Cadeirydd y bu'n broses dryloyw ac effeithlon a diolchodd i'r holl staff a fu'n gysylltiedig. Nododd hefyd broffesiynoldeb Anderson Quigley ac roedd yn falch o'r gronfa o ymgeiswyr cymwys.
2. Dywedodd y Cadeirydd fod yr Athro Davies, yn ei swydd bresennol, yn gyfrifol am ryngwladoli, datblygu strategol, adnoddau ac ystadau. Arweiniodd y gwaith o ddatblygu a chyflwyno'r Campws Gwyddoniaeth ac Arloesedd newydd gwerth £450m ym Mhrifysgol Abertawe ac mae ganddo enw da am ryngwladoli, gan ddatblygu nifer o fentrau a phartneriaethau llwyddiannus ledled y byd. Mae'n siaradwr Cymraeg rhugl ac mae ganddo brofiad sylweddol o'r sector Addysg Uwch yng Nghymru. Mae ganddo arddull reoli gynhwysol ac mae'n awyddus iawn i gwrdd â staff a myfyrwyr i glywed ganddynt am eu huchelgais ar gyfer y Brifysgol. Dywedodd y Cadeirydd fod ei weledigaeth strategol glir ar gyfer dyfodol Bangor fel Prifysgol uchelgeisiol a llwyddiannus wedi creu argraff ar y panel.
3. ***Penderfynodd*** y Cyngor bod yr Athro Iwan Davies yn cael ei benodi'n Is-ganghellor o 1 Medi 2019 am gyfnod penodol o 5 mlynedd, y gellir ei adnewyddu, ac y dylai'r cyflog am y swydd fod yn £220,000 y flwyddyn yn y lle cyntaf, yn amodol ar adolygiad blynyddol, heb unrhyw fuddion eraill y tu hwnt i'r rhai a dderbynnir gan aelodau eraill o'r staff. Nodwyd fod hyn yn ostyngiad sylweddol ar gyflog yr Is-ganghellor blaenorol.
4. Nodwyd y bydd yr Is-ganghellor Dros Dro, yr Athro Graham Upton yn parhau yn ei swydd tan ddiwedd Awst 2019. Diolchodd y Cadeirydd i'r Athro Upton, a gobeithiai y byddai'r Athro Davies yn adeiladu ar ei gryfderau a'i gynnydd sylweddol dros y 6 mis diwethaf.